作者：张元干
词牌/韵律：宝鼎现

paragraphs: 山庄图画，锦囊吟咏，胸中丘壑。
年少日、如虹豪气，吐凤词华浑忘却。
便袖手、向岩前溪畔，种满烟梢雾箨。
想别墅平泉，当时草木，风流如昨。
瘦藤闲倚看锄药。
双芒鞋、雨后常著。
目送处、飞鸿灭没，谁问蓬蒿争燕雀。
乍霁月、望松云南渡，短艇敧沙夜泊。
正万里清冥，千林虚籁，从渠缯缴。
携幼尚有筠丁，谁会得、人生行乐。
岸帻纶巾归去，深户相迷翠幕。
恐未免、上凌烟阁。
好在秋天鹗。
念小山丛桂，今宵狂客，不胜杯勺。